‘વતન કે આગે કુછ ભી નહીં’, આ ડાયલોગ છે ફિલ્મ ‘રાઝી’નો, જે આલિયા ભટ્ટ બોલી રહી છે. ૧૧ મેના રોજ રિલીઝ થયેલી આ ફિલ્મ દર્શકો ખૂબ પસંદ કરી રહ્યા છે. જંગલી પિક્ચર્સ અને ધર્મા પ્રોડક્શનની ફિલ્મ રાઝીમાં અભિનેત્રી આલિયા ભટ્ટ અને વિકી કૌશલ લીડ રોલમાં છે. ફિલ્મ દ્વારા આલિયાએ ફરી એકવાર સાબિત કર્યું છે કે એક્ટિંગ તેના લોહીમાં છે. રાઝીમાં તે એક દેશભક્ત, પુત્રી, પત્ની અને જાસૂસની દમદાર ભૂમિકા નિભાવી રહી છે. ડાયરેક્ટર મેઘના ગુલઝારની આ ફિલ્મ એક એવી ભારતીય યુવતીની વાર્તા રજૂ કરે છે જે પાકિસ્તાની આર્મી ઓફિસર સાથે લગ્ન કરી પોતાના દેશ માટે જાસૂસી કરે છે. વિનિત જૈન, કરણ જોહર, હીરુ જોહર અને અપૂર્વા મહેતા દ્વારા પ્રોડ્યુસ કરવામાં આવેલી ફિલ્મ ‘રાઝી’ને કો-પ્રોડ્યુસ પ્રીતિ શાહનીએ કરી છે. હરિંદર સિક્કાના ઉપન્યાસ કોલિંગ સહમત પરથી બનાવવામાં આવેલી આ એક થ્રિલર પિરિયડ ફિલ્મ છે, જે ૧૯૭૧માં થયેલા ભારત- પાકિસ્તાનના યુદ્ધની વાત કરે છે. સહમતના પિતા તેનાં લગ્ન પાકિસ્તાની ઓફિસર સાથે માત્ર એટલા માટે કરાવે છે કે તે ત્યાં રહીને ભારત માટે જાસૂસી કરી શકે.